पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी की चपेट में आने से खैरागढ़ अंचल भी तकलीफों से जूझ रहा है। यहां रोजाना सैकड़ों संक्रमितों की खबर के बीच अपने परिजनों व परिचितों की मौत की खबर से लोग विचलित हैं। लेकिन इन नकारात्मक खबरों के बीच कोरोनाकाल में कुछ लोग अपनी सेवा भावना से नई मिसाल भी पेश कर रहे हैं। ऐसी ही मिसाल पेश कर खैरागढ़ सिविल अस्पताल में पदस्थ दो नर्स (परिचारिका) किरण वर्मा व एएनएम जागृति वर्मा उपस्वास्थ्य केंद्र देवरी ने प्रेरणास्पद कदम उठाया है। बता दें कि दोनों नर्स की शादी तय हो चुकी थी। बीते 22 से 25 अप्रैल को इनका विवाह संपन्न होना था। वैश्विक महामारी कोरोना वायरस के संक्रमण की इस विकट आपदा के बीच दोनों सेवाभावी नर्सों ने कोरोना संक्रमितों की सेवा कर उनकी जान बचाने के काम को विवाह से ऊपर माना और फिलहाल अपनी शादी खुद ही स्थगित करा दी। इसके बाद से वे स्वास्थ्य केंद्र में लगातार सेवाएं भी दे रही हैं। अन्यथा ऐसे समय में शादी के लिए अवकाश लेकर वे छुटि्टयां मना सकती थीं, लेकिन उन्होंने ऐसा न कर इस विपरीत परिस्थितियों में सेवा को पहले प्राथमिकता दी।
परिजनों को भी मनाया
दोनों नर्सों ने बताया कि उन्होंने अपने परिवार के बुजुर्गों से बात की। परिजनों को समझाया और उनकी सेवा भावना को देखकर परिवार वाले भी मान गए और विवाह फिलहाल स्थगित कर दिया। दोनों नर्सों के इस प्रेरणास्पद कार्य को लेकर बीपीएम सतंजय ठाकुर ने बताया कि दोनों कर्मचारियों ने एक नई मिसाल पेश की है। उनके इस कदम से अन्य कर्मचारियों को भी प्रेरणा और प्रोत्साहन मिल रहा है जो इन विकट परिस्थितियों में कोरोना संक्रमितों की सेवा कर रही हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn